АҞӘА, лаҵара 4 - Sputnik. Ахәыҷы иԥсыԥ алагаҩагара ицәыцәгьахазар, ишоура ҳаракханы хымш рҟынӡа имтәозар, иара убас ак иқәнаԥсазар - арҭ асимптомқәа акоронавирустә инфекциа иуадаҩу аформахь аиасра иаҿуп ауп ҳәа РИА Новости иазеиҭеиҳәеит аепидемиологиаҭҵаара иазырхоу Роспотребнадзор иатәу ФБУН ЦНИИ аҭҵаарадырразы аиҳабы ихаҭыԥуаҩ, Урыстәылатәи аҭҵаарадыррақәа ракадемиа алахәыла-корреспондент Александр Горелов.
"Ахәыҷы иԥсыԥ алагаҩагара ицәыцәгьахазар, ишоура ҳаракханы хымш рҟынӡа имтәозар - хымԥада агәаҭарақәа дырхыжьтәуп, еиҳараӡак арентгенографиа изыҟаҵатәуп. Уа аиҭакрақәа аарԥшхар, уи ачымазара аҽаруадаҩит ауп иаанаго, ицәырҵыр ауеит амультимжьыжькратә синдром - уи аан ахәыҷы иҭагылазаашьа акыр иуадаҩхоит, знык ала ицәеижь асистемақәа жәпакы еиҭашәар алшоит", - иҳәеит Горелов.
Аепидемиолог иара убас дазааҭгылеит даҽа синдромк - ахәыҷы ицәа ак ақәнаԥсар, уи Кавасаки исиндром изцәырҵит ҳәа аанагозар ҟалоит. Аԥынҵеихачра акәзар, ишьақәгылаз астереотипқәа ирыхьмырԥшкәа, уи узыцәшәаша симптомуп узҳәом, аха, хымԥада, ихәышәтәтәуп иҳәеит Горелов.
Иара иажәақәа рыла, акоронавирустә инфекциа зыхьуа ахәыҷқәа реиҳараӡак уи марианы ирхыргоит ичмазаҩу адуцәа раасҭа. 12 мза рызтәи адыррақәа ранализ иунарбоит иуадаҩны изхызго ахәыҷқәа 0,2% шракәу иҟоу.